PMIndiaData/PMIndiaSum huggingface dataset:
വിനോദ സഞ്ചാര രംഗത്ത് ഇന്ത്യ - ദക്ഷിണാഫ്രിക്ക സഹകരണം

വിനോദ സഞ്ചാര രംഗത്ത് സഹകരിക്കുന്നതിന് ഇന്ത്യയും ദക്ഷിണാഫ്രിക്കയും തമ്മില്‍ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. ഇക്കൊല്ലം ജൂലൈ 8 നാണ് ധാരണാപത്രം ഒപ്പുവച്ചത്. ധാരണാപത്രത്തിന്റെ പ്രധാനലക്ഷ്യങ്ങള്‍ ചുവടെ : 1. ടൂറിസം രംഗത്ത് ഉഭയകക്ഷി സഹകരണം വിപുലപ്പെടുത്തല്‍. 2. ടൂറിസവുമായി ബന്ധപ്പെട്ട വിവരങ്ങളുടെ കൈമാറ്റം. 3. വിനോദ സഞ്ചാര രംഗവുമായി ബന്ധപ്പെട്ട് പ്രവര്‍ത്തിക്കുന്ന ഹോട്ടലുകള്‍ ടൂര്‍ ഓപ്പറേറ്റര്‍മാര്‍ എന്നിവര്‍ തമ്മിലുള്ള സഹകരണം പ്രോത്സാഹിപ്പിക്കുക. 4. മനുഷ്യവിഭവ ശേഷി വികസനത്തിനുള്ള വിനിമയ പരിപാടികള്‍ സംഘടിപ്പിക്കുക. 5. ടൂറിസം, ഹോസ്പിറ്റാലിറ്റി മേഖലയില്‍ നിക്ഷേപമിറക്കുക. 6. ഇരു രാജ്യങ്ങളിലും നിന്നുള്ള ടൂര്‍ ഓപ്പറേറ്റര്‍, മാധ്യമ പ്രവര്‍ത്തകര്‍ അഭിപ്രായ സ്വരൂപകര്‍ തുടങ്ങിയവരുടെ പരസ്പര സന്ദര്‍ശനങ്ങള്‍ പ്രോത്സാഹിപ്പിക്കുക. 7. വിനോദ സഞ്ചാര രംഗവുമായി ബന്ധപ്പെട്ട അനുഭവങ്ങളുടെ കൈമാറ്റം. 8. രണ്ട് രാജ്യങ്ങളിലും നടക്കുന്ന ട്രാവല്‍ ഫെയറുകള്‍, പ്രദര്‍ശനങ്ങള്‍ തുടങ്ങിയവയില്‍ പരസ്പര പങ്കാളിത്തം. 9. സുരക്ഷിതവും സുസ്ഥിരവുമായ വിനോദ സഞ്ചാരം പരിപോഷിപ്പിക്കല്‍.
ഫിൻലൻഡ് പ്രധാനമന്ത്രിയുമായി പ്രധാനമന്ത്രിയുടെ കൂടിക്കാഴ്ച

രണ്ടാമത് ഇന്ത്യ-നോർഡിക് ഉച്ചകോടിയ്ക്കിടെ കോപ്പൻഹേഗനിൽ വെച്ച് പ്രധാനമന്ത്രി ശ്രീ നരേന്ദ്ര മോദി ഫിൻലൻഡ് പ്രധാനമന്ത്രി ശ്രീമതി സന്ന മരിനുമായി കൂടിക്കാഴ്ച നടത്തി. ഇരു നേതാക്കളും തമ്മിലുള്ള ആദ്യ കൂടിക്കാഴ്ചയായിരുന്നു ഇത്. 2021 മാർച്ച് 16-ന് നടന്ന ഉഭയകക്ഷി വെർച്വൽ ഉച്ചകോടിയുടെ ഫലങ്ങൾ നടപ്പിലാക്കുന്നതിൽ കൈവരിച്ച പുരോഗതിയിൽ ഇരുപക്ഷവും സംതൃപ്തി രേഖപ്പെടുത്തി. സുസ്ഥിരത, ഡിജിറ്റൽവൽക്കരണം, ശാസ്ത്ര-വിദ്യാഭ്യാസ മേഖലകളിലെ സഹകരണം തുടങ്ങിയ മേഖലകൾ ഉഭയകക്ഷി പങ്കാളിത്തത്തിന്റെ പ്രധാന തൂണുകളാണെന്ന് ഇരു നേതാക്കളും ചൂണ്ടിക്കാട്ടി. നിർമ്മിത ബുദ്ധി , ക്വാണ്ടം കംപ്യൂട്ടിംഗ്, ഭാവി മൊബൈൽ സാങ്കേതികവിദ്യകൾ, ക്ലീൻ ടെക്നോളജികൾ, സ്മാർട്ട് ഗ്രിഡുകൾ തുടങ്ങിയ പുതിയതും വളർന്നുവരുന്നതുമായ സാങ്കേതികവിദ്യകളുടെ മേഖലകളിൽ സഹകരണം വിപുലീകരിക്കാനുള്ള അവസരങ്ങളെക്കുറിച്ച് അവർ ചർച്ച ചെയ്തു. ഇന്ത്യൻ കമ്പനികളുമായി പങ്കാളിത്തത്തിനും ഇന്ത്യൻ വിപണി നൽകുന്ന വലിയ അവസരങ്ങൾ പ്രയോജനപ്പെടുത്താനും പ്രധാനമന്ത്രി ഫിന്നിഷ് കമ്പനികളെ ക്ഷണിച്ചു, പ്രത്യേകിച്ച് ടെലികോം അടിസ്ഥാനസൗകര്യ രംഗത്തും ഡിജിറ്റൽ പരിവർത്തനങ്ങളിലും. മേഖലാ , ആഗോള സംഭവവികാസങ്ങളെക്കുറിച്ചും അന്താരാഷ്ട്ര സംഘടനകളിലെ കൂടുതൽ സഹകരണത്തെക്കുറിച്ചും ചർച്ചകൾ നടന്നു. —ND–
ജാപ്പനീസ് പാര്‍ലമെന്റ് അംഗങ്ങളുടെ ഒരു പ്രതിനിധി സംഘം പ്രധാനമന്ത്രിയുമായി കൂടിക്കാഴ്ച നടത്തി

ജപ്പാനില്‍ നിന്നുള്ള പാര്‍ലമെന്റ് അംഗങ്ങളുടെ ഒരു പ്രതിനിധി സംഘം ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുമായി കൂടിക്കാഴ്ച നടത്തി. ശ്രീ. തോഷിഹിറോ നിക്കായിയുടെ നേതൃത്വത്തിലുള്ള സംഘത്തില്‍ ശ്രീ. മോട്ടോ ഹയാഷിയും, ശ്രീ. താത്‌സുവോ ഹിറാനോയും അംഗങ്ങളായിരുന്നു. ജപ്പാന്‍ – ഇന്ത്യ പാര്‍ലമെന്റേറിയന്‍സ് ഫ്രണ്ട്ഷിപ്പ് ലീഗുമായി സെപ്റ്റംബറില്‍ താന്‍ നടത്തിയ കൂടിക്കാഴ്ച അനുസ്മരിച്ച പ്രധാനമന്ത്രി ഇരുരാജ്യങ്ങളിലെയും നിയമനിര്‍മ്മാണ സഭകള്‍ തമ്മില്‍ വര്‍ദ്ധിച്ച ബന്ധത്തെ സ്വാഗതം ചെയ്തു. സംസ്ഥാനതലത്തിലെ നിയമനിര്‍മ്മാണ സഭകളുമായുള്ള ബന്ധം കൂടുതല്‍ ശക്തിപ്പെടുത്തണമെന്ന് അദ്ദേഹം നിര്‍ദ്ദേശിച്ചു. സുനാമി ഉയര്‍ത്തുന്ന ഭീഷണിയെ കുറിച്ച് അവബോധം സൃഷ്ടിക്കാന്‍ ശ്രീ. തോഷിഹിറോ നിക്കായ് നടത്തുന്ന ശ്രമങ്ങളെ പ്രധാനമന്ത്രി സ്വാഗതം ചെയ്തു. ദുരന്തങ്ങള്‍ കൈകാര്യം ചെയ്യുന്നതിനും, ദുരന്തങ്ങള്‍ മൂലമുണ്ടാകുന്ന അപായങ്ങള്‍ ലഘൂകരിക്കുന്നതിനും ഉപഭകക്ഷി സഹകരണം ശക്തിപ്പെടുത്തണമെന്ന് അദ്ദേഹം ആവശ്യപ്പെട്ടു. അടുത്തയാഴ്ചത്തെ ജപ്പാന്‍ സന്ദര്‍ശനത്തെ താന്‍ ഉറ്റുനോക്കുകയാണെന്ന് പ്രധാനമന്ത്രി പറഞ്ഞു.
ദേശീയ അന്തരീക്ഷ പഠന കോണ്‍ക്ലേവില്‍ ജനുവരി 4ന് പ്രധാനമന്ത്രി ഉദ്ഘാടനപ്രസംഗം നടത്തും

ദേശീയ അന്തരീക്ഷ പഠനകോണ്‍ക്ലേവില്‍ 2021 ജനുവരി 4ന് വിഡിയോ കോണ്‍ഫറന്‍സിംഗിലൂടെ പ്രധാനമന്ത്രി ഉദ്ഘാടനപ്രസംഗം നടത്തും. 'ദേശീയ ആണവോര്‍ജ്ജ ടൈംസ്‌കെയിലും' ഭാരതീയ നിര്‍ദേശക ദ്രവ്യയും' അദ്ദേഹം നാടിന് സമര്‍പ്പിക്കുകയും ദേശീയ പരിസ്ഥിതി സ്റ്റാന്‍ഡാര്‍ഡ് ലബോറട്ടറിയുടെ തറക്കല്ലിടുകയും ചെയ്യും. കേന്ദ്ര മന്ത്രി ഡോ: ഹര്‍ഷവര്‍ദ്ധനും തദ്ദവസരത്തില്‍ സംബന്ധിക്കും. ദേശീയ ആണവോര്‍ജ്ജ ടൈംസ്‌കെയില്‍ 2.8 നാനോ സെക്കണ്ടിൻ്റെ കൃത്യതയോടെ ഇന്ത്യന്‍ സ്റ്റാന്‍ഡേര്‍ഡ് സമയം നിശ്ചയിക്കും. ഭാരതീയ നിര്‍ദ്ദേശക് ദ്രവ്യ പരിശോധനയെ സഹായിക്കുകയും ഗുണനിലവാരം അന്താരാഷ്ട്ര നിലവാരത്തിനനൃസരിച്ച് ഉറപ്പുവരുത്തുന്നതിന് വേണ്ടിയുള്ള ലാബേറട്ടറികളുടെ കഴിവ് ഉറപ്പാക്കുകയും ചെയ്യും. ദേശീയ പരിസ്ഥിതി സ്റ്റാന്‍ഡാര്‍ഡ് ലാബോറട്ടറി അന്തരീക്ഷവായുവിൻ്റെ സര്‍ട്ടിഫിക്കേഷനിലെ സ്വാശ്രയത്വത്തിനെയും വ്യവസായവികിരണ നിരീക്ഷണ ഉപകരണത്തിനെ സഹായിക്കുകയും ചെയ്യും. കോണ്‍ക്ലേവിനെക്കുറിച്ച്: ദേശീയ അന്തരീക്ഷ പഠന കോണ്‍ക്ലേവ് 2020 സി.എസ്.ഐ.ആര്‍ -ദേശീയ ഫിസിക്കല്‍ ലബോറട്ടറി ഒരുമിച്ചാണ് ന്യൂഡല്‍ഹിയില്‍ സംഘടിപ്പിക്കുന്നത്. തുടക്കം കുറിച്ചതിൻ്റെ 75-ാം വര്‍ഷത്തിലേക്ക് ഇത് കടക്കുകയാണ്.
ദാമന്‍-ദിയു മുനിസിപ്പാലിറ്റി(ഭേദഗതി) നിയമം 2018,

ദാദര്‍ ആന്‍ഡ് നാഗര്‍ഹവേലി മുനിസിപ്പല്‍ കൗണ്‍സില്‍ (ഭേദഗതി) നിയമം 2018 ആന്‍ഡമാന്‍ നിക്കോബാര്‍ ദ്വീപുകളുടെ (മുനിസിപ്പാലിറ്റി) ഭേദഗതി നിയമം 2018 എന്നിവ വിജ്ഞാപനം ചെയ്യുന്നതിനുള്ള നിര്‍ദേശത്തിനു മന്ത്രിസഭയുടെ അംഗീകാരം ദാമന്‍-ദിയു മുനിസിപ്പാലിറ്റി(ഭേദഗതി) നിയമം 2018, 2) ദാദ്രാ ആന്‍ഡ് നാഗര്‍ഹവേലി മുനിസിപ്പല്‍ കൗണ്‍സില്‍ (ഭേദഗതി) നിയമം 2018, ആന്‍ഡമാന്‍ നിക്കോബാര്‍ ദ്വീപുകളുടെ (മുനിസിപ്പാലിറ്റി) ഭേദഗതി നിയമം 2018 എന്നിവ വിജ്ഞാപനം ചെയ്യുന്നതിനുളള നിര്‍ദേശത്തിന് പ്രധാനമന്ത്രി ശ്രീ നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഫലങ്ങള്‍ കേന്ദ്ര ഭരണപ്രദേശങ്ങളായ ദാമന്‍-ദിയു, ദാദര്‍ ആന്‍ഡ് നഗര്‍ഹവേലി, ആന്‍ഡമാന്‍ ആന്‍ഡ് നിക്കോബാര്‍ ദ്വീപസമൂഹങ്ങള്‍ എന്നിവിടങ്ങളിലെ മുനിസിപ്പാലിറ്റികളുടെ രൂപീകരണത്തിനും ഭരണത്തിനും അധികാരത്തിനും കൂടുതല്‍ മികച്ച വ്യവസ്ഥകള്‍ ഉറപ്പാക്കാന്‍ സഹായകമാകും. വിശദാംശങ്ങള്‍ 1) കൂറുമാറ്റം, സൃഷ്ടിപരമായ അവിശ്വാസപ്രമേയം, ഓബുഡ്‌സ്മാന്റെ രൂപീകരണം തുടങ്ങിയവയുമായി ബന്ധപ്പെട്ട വ്യവസ്ഥകള്‍ യഥാക്രമം ‘1968ലെ ദാമന്‍ ആന്‍ഡ് ദിയു മുന്‍സിപ്പാലിറ്റീസ് നിയമം’, ‘2004ലെ ദാദര്‍ ആന്‍ഡ് നാഗര്‍ഹവേലി മുനിസിപ്പല്‍ കൗണ്‍സില്‍ നിയമം’, 1994ലെ ആന്‍ഡമാന്‍ ആന്‍ഡ് നിക്കോബാര്‍ ദ്വീപസമൂഹ (മുനിസിപ്പാലിറ്റി) നിയമം’ എന്നിവയില്‍ ഉള്‍പ്പെടുത്തും. 1) കോളോണിയല്‍ പ്രയോഗം വരുന്നത് ഒഴിവാക്കുന്നതിനായി സേവകന്‍ എന്ന പദത്തിന് പകരം തൊഴിലാളി എന്ന പദം ഉപയോഗിക്കുക, 2) ഇലക്‌ട്രോണിക്ക് വോട്ടിങ് യന്ത്രം ഉപയോഗിച്ച് വോട്ട് ചെയ്യാനുള്ള വ്യവസ്ഥ ഉള്‍പ്പെടുത്തുക, 3)പിഴ സംബന്ധിച്ച നടപടികള്‍ക്കു 1965ലെ സി.സി.എസ്. (സി.സി.എ) ചട്ടങ്ങള്‍ ബാധകമാക്കുക, 4)വര്‍ഷങ്ങള്‍ക്ക് മുമ്പ് നിശ്ചയിച്ച പിഴകള്‍ പുതുക്കുക തുടങ്ങിയ ഭേദഗതികളും ഈ നിയന്ത്രണത്തില്‍ ഉള്‍പ്പെടുത്തും.
ഹൈക്കോടതികളുടെ 2015ലെ കമേഴ്‌സ്യല്‍ കോര്‍ട്ട്‌സ്, കമേഴ്‌സ്യല്‍ ഡിവിഷന്‍, കമേഴ്‌സ്യല്‍ അപ്പലേറ്റ് ഡിവിഷന്‍ ബില്‍ ഭേദഗതികള്‍ ലോക്‌സഭയില്‍ അവതരിപ്പിച്ച പ്രകാരം

ഹൈക്കോടതികളുടെ 2015ലെ കമേഴ്‌സ്യല്‍ കോര്‍ട്ട്, കമേഴ്‌സ്യല്‍ ഡിവിഷന്‍, കമേഴ്‌സ്യല്‍ അപ്പലേറ്റ് ഡിവിഷന്‍ ബില്ലുകള്‍ ഔദ്യോഗിക ഭേദഗതികളോടെ ലോക്‌സഭയില്‍ അവതരിപ്പിക്കുന്നതിനു പ്രധാനമന്ത്രി നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭ തത്വത്തില്‍ അംഗീകാരം നല്‍കി. ഭേദഗതികള്‍ താഴെ കൊടുക്കുന്ന പ്രകാരമായിരിക്കും. 1. ബില്ലിലെ 10ാം ഖണ്ഡികയിലുള്ള ‘കമേഴ്‌സ്യല്‍ അപ്പലറ്റ് ഡിവിഷന്‍” എന്ന വാക്ക് ‘കമേഴ്‌സ്യല്‍ ഡിവിഷന്‍’ എന്നാക്കി മാറ്റും. 2. ബില്ലിലെ ഏഴാം ഖണ്ഡികയിലുള്ള ആദ്യത്തെ വ്യവസ്ഥകള്‍ തീര്‍പ്പാകാതെ കിടക്കുന്ന കേസുകള്‍ക്കും ബാധകമായിരിക്കുമെന്ന് ഭേദഗതിയില്‍ വ്യക്തമാക്കിയേക്കും. ഇത് ഡിവിഷന്‍ ബെഞ്ചിന്റെ ജോലിഭാരം കുറയ്ക്കാന്‍ സഹായകമാകും. ബില്ലിലെ ഏഴാം ഖണ്ഡികയ്ക്ക് കൂടുതല്‍ വ്യക്തത നല്‍കുന്നതുമായിരിക്കും ഭേദഗതി. പാര്‍ലമെന്റിന്റെ നടപ്പുസമ്മേളനത്തില്‍ ഭേദഗതികള്‍ അവതരിപ്പിക്കപ്പെട്ടേക്കും. 10ാം ഖണ്ഡികയില്‍ ഭേദഗതി വരുത്തിയ ശേഷം ഒത്തുതീര്‍പ്പുമായി ബന്ധപ്പെട്ട കാര്യങ്ങള്‍ക്കായി ഹൈക്കോടതിയില്‍ ഫയല്‍ ചെയ്യുന്ന എല്ലാ അപേക്ഷകളിലും ഹര്‍ജികളിലും ഹൈക്കോടതി കമേഴ്‌സ്യല്‍ ഡിവിഷനില്‍ രൂപീകരിക്കുന്ന സിംഗിള്‍ ജഡ്ജ് ബെഞ്ചിന് വേണമെങ്കില്‍ വാദം കേട്ടു തീര്‍പ്പുകല്‍പ്പിക്കാവുന്നതാണ്.
പ്രധാനമന്ത്രി ഒഡിഷയില്‍ ; താല്‍ച്ചര്‍ വളം നിര്‍മ്മാളശാലയുടെ പുനരുദ്ധാരണ പ്രവര്‍ത്തനങ്ങള്‍ക്ക് തുടക്കമായി ; ജാര്‍സുഗുഡ വിമാനത്താവളം ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് ഒഡിഷ സന്ദര്‍ശിച്ചു. താല്‍ച്ചര്‍ വളം നിര്‍മ്മാണ ശാലയുടെ പുനരുദ്ധാരണ ജോലികള്‍ക്ക് തുടക്കം കുറിച്ച് കൊണ്ടുള്ള ഒരു ഫലകം താല്‍ച്ചറില്‍ അദ്ദേഹം അനാവരണം ചെയ്തു. തദവസരത്തില്‍ സംസാരിക്കവെ, വളം നിര്‍മ്മാണശാലയുടെ ജോലി പുനരാരംഭിച്ചതിലൂടെ സുപ്രധാനമായൊരു ചുവട് വയ്പ്പ് നടത്താന്‍ കഴിഞ്ഞതില്‍ അദ്ദേഹം സന്തുഷ്ടി പ്രകടിപ്പിച്ചു. ഇന്ത്യയെ വളര്‍ച്ചയുടെ പുതിയ ഉയരങ്ങളില്‍ എത്തിക്കുകയാണ് ഗവണ്‍മെന്റിന്റെ ലക്ഷ്യമെന്ന് അദ്ദേഹം പറഞ്ഞു. ഇവിടത്തെ വളം നിര്‍മ്മാണശാല പോലുള്ളവ ഇന്ത്യയുടെ വളര്‍ച്ചാ ഗാഥയുടെ കേന്ദ്രമാണെന്ന് പ്രധാനമന്തി പറഞ്ഞു. ഈ പ്ലാന്റ് അത്യാധുനിക സാങ്കേതികവിദ്യയായിരിക്കും ഉപയോഗപ്പെടുത്തുകയെന്നും അദ്ദേഹം പറഞ്ഞു. ജാര്‍സുഗുഡയില്‍ പ്രധാനമന്ത്രി ജാര്‍സുഗുഡ വിമാനത്താവളം ഉദ്ഘാടനം ചെയ്ത ശേഷം അവിടനിന്ന് റായ്പൂരിലേയ്ക്കുള്ള ആദ്യ വിമാനത്തിന് അദ്ദേഹം പച്ചക്കൊടി കാട്ടി. ഗര്‍ജന്‍ബഹല്‍ കല്‍ക്കരി ഖനി, ജാര്‍സുഗുഡ – ബാരാപള്ളി – സര്‍ദേഗ റെയില്‍ ലിങ്ക് എന്നിവയും പ്രധാനമന്ത്രി രാഷ്ട്രത്തിന് സമര്‍പ്പിച്ചു. ദുലാംഗ കല്‍ക്കരി ഖനിയില്‍ നിന്ന് കല്‍ക്കരി ഉല്‍പ്പാദനവും, നീക്കവും ആരംഭിച്ചത് കുറിക്കുന്ന ഫലകവും അദ്ദേഹം അനാവരണം ചെയ്തു. തദവസരത്തില്‍ സംസാരിക്കവെ, ഒരു വിമാനത്താവളവും, മറ്റ് വികസന പദ്ധതികളും ഉദ്ഘാടനം ചെയ്യുന്നതിനായി ജാര്‍സുഗുഡയില്‍ എത്തിയതില്‍ തനിക്ക് സന്തോഷമുണ്ടെന്ന് പ്രധാനമന്ത്രി പറഞ്ഞു. ഈ വികസന പ്രവര്‍ത്തനങ്ങള്‍ ഒഡിഷയിലെ ജനങ്ങള്‍ക്ക് വന്‍തോതില്‍ പ്രയോജനപ്പെടും, അദ്ദേഹം കൂട്ടിച്ചേര്‍ത്തു. ഇന്ത്യയുടെ വ്യോമയാന മേഖല ദ്രുതഗതിയില്‍ പരിവര്‍ത്തനത്തിന് വിധേയമായിക്കൊണ്ടിരിക്കുകയാണെന്ന് പ്രധാനമന്ത്രി പറഞ്ഞു. 125 കോടി ഇന്ത്യാക്കാരുടെ ഭാവവിക്ക് ശുഭസൂചകമാണ് ഇതെന്നും അദ്ദേഹം ചൂണ്ടിക്കാട്ടി. ഒഡിഷയിലെ ജനങ്ങളുടെ ആവശ്യങ്ങള്‍ നേരിടാന്‍ പര്യാപ്തമായ സ്ഥലത്താണ് ജാര്‍സുഗുഡ വിമാനത്താവളം സ്ഥിതി ചെയ്യുന്നതെന്ന് പ്രധാനമന്ത്രി പറഞ്ഞു. സര്‍വ്വതോമുഖമായ വികസനത്തിന്റെ കാതല്‍ കണക്ടിവിറ്റിയാണെന്ന് അദ്ദേഹം ചൂണ്ടിക്കാട്ടി. രാജ്യമൊട്ടാകെ കണക്ടിവിറ്റി വര്‍ദ്ധിപ്പിക്കുന്നതിന് കേന്ദ്ര ഗവണ്‍മെന്റ് നിര്‍ണ്ണായകമായ ശ്രമങ്ങളാണ് നടത്തി വരുന്നതെന്ന് പ്രധാനമന്ത്രി കൂട്ടിച്ചേര്‍ത്തു.
ഇന്ത്യന്‍ ഫോറിന്‍ സര്‍വീസ് ഓഫീസര്‍ ട്രെയിനിമാര്‍ പ്രധാനമന്ത്രിയെ സന്ദര്‍ശിച്ചു

ഇന്ത്യന്‍ ഫോറിന്‍ സര്‍വീസില്‍ നിന്നുള്ള 39 ഓഫീസര്‍ ട്രെയിനിമാര്‍ പ്രധാനമന്ത്രി ശ്രീ. നരേന്ദ്ര മോദിയെ ന്യൂ ഡല്‍ഹിയില്‍ സന്ദര്‍ശിച്ചു. ഫോറിന്‍ സര്‍വീസ് ഇന്‍സ്റ്റിറ്റ്യൂട്ടില്‍ നിലവില്‍ പരിശീലനം നേടുന്നവരാണ് ഇവര്‍. ഓഫീസര്‍ ട്രെയിനികളെ അഭിസംബോധന ചെയ്യവേ, രാജ്യത്തിന്റെ സമ്പന്നമായ ചരിത്രം, സംസ്‌കാരം, പാരമ്പര്യം എന്നിവയുടെ പശ്ചാത്തലത്തില്‍ ഇന്ത്യയെ വിദേശരാജ്യങ്ങളില്‍ പ്രതിനിധീകരിക്കുന്നതിന്റെ പ്രാധാന്യം പ്രധാനമന്ത്രി എടുത്തു പറഞ്ഞു. രാഷ്ട്രത്തിന്റെ ഇപ്പോഴുള്ള മുന്‍ഗണനകള്‍ക്ക് മാത്രമല്ല ഐ.എഫ്.എസ് ഉദ്യോഗസ്ഥര്‍ പ്രധാന്യം കൊടുക്കേണ്ടതെന്നും ദേശീയ വികസനത്തിന് ഭാവിയിലെ ആവശ്യങ്ങളും പരിഗണിക്കണമെന്ന് പ്രധാനമന്ത്രി പറഞ്ഞു. സാങ്കേതികവിദ്യയില്‍ കൂടുതല്‍ പരിജ്ഞാനമാര്‍ജ്ജിക്കാനും വിദേശ ബന്ധങ്ങളിലെ സുപ്രധാന പങ്കാളികളായ അവിടത്തെ ഗവണ്‍മെന്റുകളുമായും ഇന്ത്യന്‍ സമൂഹവുമായും പൂര്‍ണ്ണമായി ഇടപഴകാനും പ്രധാനമന്ത്രി ഓഫീസര്‍ ട്രെയിനിമാരെ ആഹ്വാനം ചെയ്തു. ഫോറിന്‍ സര്‍വീസ് ഇന്‍സ്റ്റിറ്റ്യൂട്ടില്‍ പരിശീലനം നേടുന്ന, ഭൂട്ടാനില്‍ നിന്നുള്ള രണ്ടു നയതന്ത്രജ്ഞരും സംഘത്തോടൊപ്പമുണ്ടായിരുന്നു.
ദേശീയ സാങ്കേതികവിദ്യാ ദിനത്തില്‍ ശാസ്ത്രജ്ഞർക്ക് ആദരം അർപ്പിച്ചു്   പ്രധാനമന്ത്രി

മറ്റുള്ളവരുടെ ജീവിതത്തില്‍ ഗുണപരമായ മാറ്റം ഉണ്ടാക്കുന്നതിന് ശാസ്ത്രവും സാങ്കേതികവിദ്യയും ഉപയോഗപ്പെടുത്തുന്ന ശാസ്ത്രജ്ഞര്‍ക്ക് പ്രധാനമന്ത്രി ശ്രീ നരേന്ദ്ര മോദി ആദരമർപ്പിച്ചു. ദേശീയ സാങ്കേതികവിദ്യാ ദിനമായ ഇന്ന് പ്രധാനമന്ത്രി ട്വിറ്റര്‍ സന്ദേശത്തിലാണ് ഇക്കാര്യം അറിയിച്ചത്. ” മറ്റുള്ളവരുടെ ജീവിതത്തില്‍ ഗുണപരമായ മാറ്റമുണ്ടാക്കുന്നതിന് സാങ്കേതികവിദ്യയുടെ കരുത്ത് ഉപയോഗപ്പെടുത്തുന്ന മുഴുവനാളുകളെയും ഈ ദേശീയ സാങ്കേതികവിദ്യാ ദിനത്തില്‍ നമ്മുടെ രാഷ്ട്രം അഭിവാദ്യം ചെയ്യുന്നു. 1998ലെ ഈ ദിനത്തില്‍ വേറിട്ട നേട്ടമുണ്ടാക്കിയ നമ്മുടെ ശാസ്ത്രജ്ഞരെ നാം സ്മരിക്കുന്നു. അത് ഇന്ത്യാ ചരിത്രത്തില്‍ നാഴികക്കല്ലായി മാറിയ മുഹൂര്‍ത്തമായിരുന്നു”. അദ്ദേഹം പറഞ്ഞു. ആണവ പരീക്ഷം സാധ്യമായത് കരുത്തുറ്റ രാഷ്ട്രീയ നേതൃത്വമുണ്ടായിരുന്നതുകൊണ്ടാണ് എന്ന് 1998 മെയ് 11ലെ പൊഖ്‌റാന്‍ ആണവ പരീക്ഷണത്തെ പരാമര്‍ശിച്ച് പ്രധാനമന്ത്രി പറഞ്ഞു. അദ്ദേഹത്തിന്റെ മന്‍ കി ബാത്ത് റേഡിയോ പ്രഭാഷണങ്ങളിലൊന്നില്‍ ആണവ പരീക്ഷണത്തേക്കുറിച്ച് പറഞ്ഞതും പ്രധാനമന്ത്രി പങ്കുവച്ചു. ” കരുത്തുറ്റ രാഷ്ട്രീയ നേതൃത്വത്തിനു വ്യത്യസ്ഥമായി പ്രവര്‍ത്തിക്കാനാകും എന്നുകൂടിയാണ് 1998ലെ പൊഖ്‌റാന്‍ പരീക്ഷണം തെളിയിച്ചത്. ഇന്ത്യയുടെ ശാസ്ത്രജ്ഞരും അടല്‍ജിയുടെ ശ്രദ്ധേയ നേതൃത്വവും പൊഖ്‌റാന്‍ പരീക്ഷണത്തിനു നല്‍കിയ സംഭാവനയേക്കുറിച്ച് ഞാന്‍ മന്‍ കീ ബാത്ത് പ്രഭാഷണങ്ങളിലൊന്നില്‍ പറഞ്ഞത് ഇതാണ്”. അദ്ദേഹം പറഞ്ഞു. ” കൊവിഡ് 19ല്‍ നിന്നു ലോകത്തെ മുക്തമാക്കാന്‍ ഇന്ന് സാങ്കേതികവിദ്യ വിവിധതരം ശ്രമങ്ങള്‍ നടത്തിക്കൊണ്ടിരിക്കുകയാണ്. കൊറോണ വൈറസിനെ പരാജയപ്പെടുത്താനുള്ള ഗവേഷണത്തിലും നവീനാശയങ്ങളിലും മുന്നണിപ്പോരാളികളായ മുഴുവനാളുകളെയും ഞാന്‍ അഭിവാദ്യം ചെയ്യുന്നു. ആരോഗ്യപൂര്‍ണമായ ഒരു മികച്ച ഭൂമി സൃഷ്ടിക്കുന്നതിനു നമുക്ക് സാങ്കേതികവിദ്യയെ ഉപയോഗപ്പെടുത്താം”. ശ്രീ മോദി ട്വീറ്റ് ചെയ്തു.
‘പ്രധാന്‍മന്ത്രി വയ വന്ദന യോജന’ വിപുലീകരിക്കാന്‍ മന്ത്രിസഭയുടെ അംഗീകാരം

മുതിര്‍ന്ന പൗരന്മാരുടെ ക്ഷേമത്തിനും അവര്‍ക്ക് വാര്‍ദ്ധക്യകാല വരുമാനം ഉറപ്പാക്കുന്നതിനും പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭ താഴെപ്പറയുന്ന കാര്യങ്ങള്‍ക്ക് അംഗീകാരം നല്‍കി: (എ) 2020 മാര്‍ച്ച് 31 ന് ശേഷം മൂന്ന് വര്‍ഷത്തേക്ക് 2023 മാര്‍ച്ച് 31 വരെ പ്രധാന്‍ മന്ത്രി വയവന്ദന യോജന (പിഎംവിവിവൈ) നീട്ടും. മുതിര്‍ന്ന പൗരന്മാര്‍ക്ക് മിനിമം പെന്‍ഷന്‍ വരുമാനം നല്‍കുന്ന ഒരു സാമൂഹ്യ സുരക്ഷാ പദ്ധതിയാണ് പിഎംവിവിവൈ. (ബി) 2020—21 വര്‍ഷത്തില്‍ 7.40% വരുമാനം ഉറപ്പാക്കുന്ന നിരക്ക് അനുവദിക്കും. അതിനുശേഷം എല്ലാ വര്‍ഷവും നിരക്ക് പുനക്രമീകരിക്കും. (സി) സീനിയര്‍ സിറ്റിസണ്‍ സേവിങ്ങ് സ്‌കീം സാമ്പത്തിക വര്‍ഷ തുടക്കമായ ഏപ്രില്‍ 1 മുതല്‍ പ്രാബല്യത്തില്‍ വരും. 7.75 ശതമാനം പലിശ നിരക്ക് ഉറപ്പു നല്‍കുന്നതും ഏതു സമയത്തും പുതുക്കി നിശ്ചയിക്കുന്നതുമാണ്. (ഡി) എല്‍ഐസിയുടെ മാര്‍ക്കറ്റ് റിട്ടേണ്‍ നിരക്കും (ആകെ തിരിച്ചുകിട്ടുന്നത് ) സ്‌കീമിന് കീഴിലുള്ള ഉറപ്പുള്ള റിട്ടേണ്‍ നിരക്കും തമ്മിലുള്ള വ്യത്യാസം കണക്കിലെടുത്ത് നിരക്ക് അംഗീകരിക്കും. (ഇ) ഇഷ്യു ചെയ്ത പുതിയ പോളിസികളില്‍ ആദ്യ വര്‍ഷത്തേക്കുള്ള സ്‌കീമിന്റെ ഫണ്ടുകള്‍ ആകമാനമുള്ള ചെലവുകളുടെ 0.5 ശതമാനവും (പ്രതിവര്‍ഷം), അതിനുശേഷം രണ്ടാം വര്‍ഷം മുതല്‍ അടുത്ത 9 വര്‍ഷത്തേക്ക് 0.3 (പ്രതിവര്‍ഷം) ശതമാനവുമാണ്. (എഫ്) എല്ലാ സാമ്പത്തിക വര്‍ഷ തുടക്കത്തിലും വാര്‍ഷിക നിരക്ക് പുന:ക്രമീകരിച്ച് അംഗീകരിക്കുന്നതിന് ധനമന്ത്രിയെ അധികാരപ്പെടുത്തി. പ്രതിവര്‍ഷം 12,000 – രൂപ പെന്‍ഷനായി ലഭിക്കാന്‍ 1,56,658 രൂപയും, മിനിമം പെന്‍ഷന്‍ തുകയായി പ്രതിമാസം 1000 രൂപ ലഭിക്കുന്നതിന് 1,62,162 രൂപയും നിക്ഷേപിക്കണം. 2020–21 വര്‍ഷത്തില്‍ എല്‍ഐസിയുടെ മാര്‍ക്കറ്റ് റിട്ടേണും, 7.40 ശതമാനം ഗ്യാരണ്ടീഡ് റിട്ടേണും തമ്മിലുള്ള വ്യത്യാസത്തിന്റെ പരിധിവരെ സര്‍ക്കാര്‍ സാമ്പത്തിക ബാധ്യത വഹിക്കും. അതിനുശേഷം സീനിയര്‍ സിറ്റിസണ്‍ സേവിങ്ങ് സ്‌കീം അനുസരിച്ച് എല്ലാ വര്‍ഷവും നിരക്ക് പുനക്രമീകരിക്കും.
വ്യോമസേനാദിനത്തില്‍ പ്രധാനമന്ത്രി ആശംസ നേര്‍ന്നു

വ്യോമസേനാദിനത്തില്‍ പ്രധാനമന്ത്രി നരേന്ദ്രമോദി അദ്ദേഹത്തിന്റെ ശുഭാശംസകള്‍ നേര്‍ന്നു. ”വ്യോമസേനാദിനത്തില്‍ നമ്മുടെ ധീരരായ വ്യോമസേനാംഗങ്ങള്‍ക്കും അവരുടെ കുടുംബങ്ങള്‍ക്കും ശുഭാശംസകള്‍ നേരുന്നു. അവരുടെ നിശ്ചയദാര്‍ഡ്യവും ശൗര്യവുമാണ് നമ്മുടെ ആകാശത്തെ സുരക്ഷിതമാക്കുന്നത്.” പ്രധാനമന്ത്രി പറഞ്ഞു.
ബ്രിക്‌സ് രാഷ്ട്രങ്ങള്‍ തമ്മില്‍ സാമൂഹിക തൊഴില്‍ മേഖലകളിലെ സഹകരണത്തിനുള്ള ധാരണാപത്രത്തിന് അംഗീകാരം

ബ്രിക്‌സ് രാഷ്ട്രങ്ങളായ ബ്രസീല്‍, റഷ്യന്‍ ഫെഡറേഷന്‍, ഇന്ത്യ, ചൈന, ദക്ഷിണാഫ്രിക്ക എന്നിവ തമ്മില്‍ സാമൂഹിക, തൊഴില്‍ മേഖലകളില്‍ സഹകരണത്തിനുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിലുള്ള കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. 2018 ഓഗസ്റ്റ് 03 ന് തൊഴില്‍, ഉദ്യഗ മന്ത്രിമാരുടെ യോഗത്തിലാണ് ധാരണാപത്രത്തില്‍ ഒപ്പ് വച്ചത്. വിശദാംശങ്ങള്‍ : തൊഴില്‍ മേഖലയുമായി ബന്ധപ്പെട്ട നിയനിര്‍മ്മാണവും അവയുടെ നടപ്പാക്കലും, തൊഴിലാളികളുടെ അവകാശ സംരക്ഷണം, ഉദ്യോഗ, തൊഴില്‍ വിപണി നയങ്ങള്‍, പ്രൊഫഷണല്‍ വിദ്യാഭ്യാസം, നൈപുണ്യ പരിശീലനം, സാമൂഹിക സുരക്ഷിതത്വം മുതലായവയ്ക്ക് മുന്‍തൂക്കം കൊടുക്കും. സാമൂഹിക സുരക്ഷിതത്വം, മറ്റ് തൊഴില്‍ പരമായ വിഷയങ്ങള്‍ എന്നീ രംഗങ്ങളിലെ സഹകരണത്തിന് അംഗരാജ്യങ്ങള്‍ക്ക് ബ്രിക്‌സ് തൊഴില്‍ ഗവേഷണ ഇന്‍സ്റ്റിറ്റ്യൂട്ടുകളുടെ ശൃംഖലയെയും, സാമൂഹിക സുരക്ഷിതത്വ സഹകരണ ചട്ടക്കൂടിനെയും ഉപയോഗപ്പെടുത്താം. ധാരണാപത്രം അന്താരാഷ്ട്ര ഉടമ്പടി അല്ലാത്തതിനാല്‍ അന്താരാഷ്ട്ര നിയമപ്രകാരമുള്ള ബാധ്യതകള്‍ ഉണ്ടാകില്ല. സുപ്രധാന ഗുണഫലങ്ങള്‍ : നവ വ്യവസായ വിപ്ലവത്തില്‍ എല്ലാവരുടെയും വളര്‍ച്ച ഉറപ്പാക്കുന്നതിനും, അഭിവൃദ്ധി പങ്കിടുന്നതിനും ബ്രിക്‌സ് അംഗരാജ്യങ്ങള്‍ക്കിടയില്‍ പരമാവധി സഹകരണവും, കൂട്ട് പ്രവര്‍ത്തനവും ഉറപ്പ് വരുത്താനുള്ള ഒരു സംവിധാനമാണിത്. സാമൂഹിക, തൊഴില്‍, ഉദ്യോഗ മേഖലകളുമായി ബന്ധപ്പെട്ട് സംയുക്ത പരിപാടികള്‍ ആവിഷ്‌ക്കരിക്കാന്‍ ഇത് സഹായിക്കും. ഇന്ത്യയുടെ വി.വി.ഗിരി നാഷണല്‍ ലേബര്‍ ഇന്‍സ്റ്റിറ്റിയട്ട് ഉള്‍പ്പെടുന്ന ബ്രിക്‌സ് തൊഴില്‍ ഇന്‍സ്റ്റിറ്റ്യൂട്ടുകളുടെ ശൃംഖലയെ അന്താരാഷ്ട്ര തൊഴില്‍ സംഘടനയുടെ രാജ്യാന്തര പരിശീലന കേന്ദ്രങ്ങളുമായി ബന്ധിപ്പിക്കാന്‍ ധാരണാപത്രം വഴിയൊരുക്കും. ഈ ശൃംഖല പ്രധാനമായും ഊന്നല്‍ നല്‍കുക യുവാക്കളുടെ തൊഴിലിനും, പുതിയതരം തൊഴിലുകളെ കുറിച്ചുള്ള ഗവേഷണത്തിനുമായിരിക്കും. ശേഷി വര്‍ദ്ധനയിലും, വിവര മാറ്റത്തിലും സഹകരണം ആഴത്തിലുള്ളതാക്കാന്‍ വെര്‍ച്ച്വല്‍ നെറ്റ് വര്‍ക്ക് പോലെയുള്ള പുതിയ സാങ്കേതികവിദ്യകളും ഈ ശൃംഖല പരിചയപ്പെടുത്തും. ബ്രിക്‌സ് സാമൂഹിക സുരക്ഷാ ചട്ടക്കൂട് ബ്രിക്‌സ് രാജ്യങ്ങള്‍ക്ക് ഇടയില്‍ സാമൂഹിക സുരക്ഷിതത്വ സഹകരണം വര്‍ദ്ധിപ്പിക്കും. പശ്ചാത്തലം : ബ്രിക്‌സ് പ്രവര്‍ത്തക ഗ്രൂപ്പിന്റെ രണ്ടാമത് യോഗം 2018 ജൂലൈ 30 മുതല്‍ ആഗസ്റ്റ് 01 വരെയും, ബ്രിക്‌സ് തൊഴില്‍, ഉദ്യോഗ മന്ത്രിതല യോഗം 2018 ആഗസ്റ്റ് 02, 03 തീയതികളിലുമാണ് ദക്ഷിണാഫ്രിക്കയില്‍ ഡര്‍ബനില്‍ നടന്നത്. സാമൂഹിക തൊഴില്‍ മേഖലകളില്‍ ബ്രിക്‌സ് രാജ്യങ്ങള്‍ തമ്മിലുള്ള സഹകരണം സംബന്ധിച്ച കരട് ധാരണാപത്രത്തിന് 2018 ജൂലൈ 30, ആഗസ്റ്റ് 01 തീയതികളില്‍ നടന്ന ബ്രിക്‌സ് വിദഗ്ദ്ധ പ്രവര്‍ത്തക സമിതി യോഗത്തിലാണ് അന്തിമ രൂപം നല്‍കിയത് 2018 ഓഗസ്റ്റ് 03 ന് ബ്രിക്‌സ് അംഗരാജ്യങ്ങളിലെ തൊഴില്‍ മന്ത്രിമാര്‍ ഇതില്‍ ഒപ്പ് വച്ചു.
ദേശീയ യുദ്ധസ്മാരകം പ്രധാനമന്ത്രി നാളെ രാഷ്ട്രത്തിനു സമർപ്പിക്കും

ഫെബ്രുവരി 25-നു നാളെ നടക്കുന്ന പ്രൗഢമായ ചടങ്ങിൽ ദേശീയ യുദ്ധസ്മാരകം പ്രധാനമന്ത്രി ശ്രീ നരേന്ദ്ര മോദി രാഷ്ട്രത്തിനു സമർപ്പിക്കും. ചടങ്ങിൽ അദ്ദേഹം പൂർവ സൈനികരെ അഭിസംബോധന ചെയ്യും. ന്യൂഡൽഹിയിൽ ഇന്ത്യാ ഗേറ്റിന് സമീപമുള്ള ദേശീയ യുദ്ധസ്മാരകം സ്വാതന്ത്ര്യം നേടിയത് മുതൽ രാജ്യത്തിനു പ്രതിരോധം ഒരുക്കുന്നതിനായി ജീവൻ ബലിയർപ്പിച്ച സൈനികർക്കുള്ള ശ്രദ്ധാഞ്ജലിയാണ്. സുരക്ഷാ ദൗത്യങ്ങളിലും സായുധ കലാപം അടിച്ചമർത്തുന്നതിനുള്ള പ്രതിരോധത്തിലും വീരമൃത്യുവരിച്ച വരെയും ഓർക്കാൻ ഉദ്ദേശിച്ചുള്ളതാണ് ദേശീയ ചരിത്ര സ്മാരകം. ലോകോത്തര നിലവാരമുള്ള സൗധമായി ദേശീയ ചരിത്രസ്മാരകം ഒരുക്കുമെന്ന് 2014ൽ പ്രധാനമന്ത്രി വ്യക്തമാക്കിയിരുന്നു. അനശ്വരതയുടെ ചക്രമായ അമർ ചക്ര, ധീരതയുടെ ചക്രമായ വീരചക്ര, ത്യാഗത്തിൻ്റെ ചക്രമായ ത്യാഗ ചക്ര, സുരക്ഷയുടെ ചക്രമായ രക്ഷക്ചക്ര എന്നീ നാല് ഏക കേന്ദ്ര വൃത്തങ്ങൾ ഉൾപ്പെട്ടതാണ് ദേശീയ ചരിത്ര സ്മാരകത്തിന്റെ രൂപരേഖ. മധ്യത്തിലുള്ള സ്മാരക സ്തംഭം, കെടാവിളക്ക്, ഇന്ത്യൻ കരസേനയും വ്യോമസേനയും നാവികസേനയും പൊരുതിയ ആറ് പ്രധാന യുദ്ധങ്ങൾ ആലേഖനംചെയ്ത വെങ്കല ചുമർചിത്രങ്ങൾ എന്നിവ ഉൾപ്പെട്ടതാണ് ദേശീയ യുദ്ധ സ്മാരക സമുച്ചയം. പരമവീരചക്രം നേടിയ 21 പേരുടെ അർധകായ പ്രതിമ സ്ഥാപിച്ചിട്ടുണ്ട്. ഇതിൽ ജീവിച്ചിരിക്കുന്ന ജേതാക്കളായ സുബേദാർ മജ് ( ഓണററി ക്യാപ്റ്റൻ), വിരമിച്ച ബാണാ സിങ്, സുബേദാർ മേജർ യോഗേന്ദ്ര സിങ് യാദവ്, സുബേദാർ സഞ്ജയ് കുമാർ എന്നിവരുടെ പ്രതിമകളും ഉൾപ്പെടും. രക്തസാക്ഷികൾക്ക് അനുയോജ്യമായ ശ്രദ്ധാഞ്ജലി അർപ്പിക്കാനുള്ള നന്ദി നിറഞ്ഞ ഒരു രാഷ്ട്രത്തിൻ്റെ സംഘടിതമായ ആഗ്രഹത്തിന്റെ സഫലീകരണത്തെയാണ് ദേശീയ യുദ്ധ മ്യൂസിയം പ്രതിനിധാനം ചെയ്യുന്നത്.
മിസോറാമിലെ കല്ല് ക്വാറി ദുരന്തത്തിലെ  ജീവഹാനിയിൽ പ്രധാനമന്ത്രി അനുശോചിച്ചു

മിസോറാമിലെ കല്ല് ക്വാറി തകർച്ചയിൽ ഉണ്ടായ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്ന് (പിഎംഎൻആർഎഫ്) ദുരിതബാധിതർക്ക് ധനസഹായവും ശ്രീ മോദി പ്രഖ്യാപിച്ചിട്ടുണ്ട്. പ്രധാനമന്ത്രിയുടെ ഓഫീസ് ട്വീറ്റ് ചെയ്തു; മിസോറാമിലെ ദാരുണമായ കല്ല് ക്വാറി ദുരന്തത്തിൽ തങ്ങളുടെ പ്രിയപ്പെട്ടവരെ നഷ്ടപ്പെട്ടവരോടൊപ്പമാണ് എന്റെ ചിന്തകൾ. മരിച്ച ഓരോ വ്യക്തിയുടെയും അടുത്ത ബന്ധുക്കൾക്ക് പി എം എൻ ആർ എഫിൽ നിന്ന് 2 ലക്ഷം രൂപ സഹായധനം നൽകും. പരിക്കേറ്റവർക്ക് അൻപതിനായിരം രൂപയും നൽകും : പ്രധാനമന്ത്രി "
വിനോദ സഞ്ചാരമേഖലയില്‍ ഇന്ത്യയും കൊളംബിയയും തമ്മിലുള്ള ധാരണാപത്രം ഒപ്പുവെക്കുന്നതിന്  അനുമതി

കേന്ദ്ര വിനോദ സഞ്ചാരമന്ത്രാലയവും കൊളംബിയ വിനോദ സഞ്ചാര-വാണിജ്യവ്യവസായമന്ത്രാലയവും തമ്മില്‍ സഹകരണം ശക്തിപ്പെടുത്താന്‍ കൊളംബിയയുമായി ധാരണാപത്രം ഒപ്പുവെക്കുന്നതിന് പ്രധാനമന്ത്രി ശ്രീ. നരേന്ദ്ര മോദി അധ്യക്ഷനായ കേന്ദ്ര മന്ത്രിസഭാ യോഗം അനുമതി നല്‍കി. ധാരണാ പത്രത്തിന്റെ മുഖ്യ ഉദ്ദേശലക്ഷ്യങ്ങള്‍ ചുവടെ 1. വിനോദസഞ്ചാരമേഖലയില്‍ ഉഭയകക്ഷി സഹകരണം വര്‍ധിപ്പിക്കല്‍. 2. വിനോദസഞ്ചാരവുമായി ബന്ധപ്പെട്ട വിവരങ്ങള്‍ കൈമാറല്‍. 3. ഹോട്ടലുകളും ടൂര്‍ ഓപ്പറേറ്റര്‍മാരുമടക്കമുള്ള ഗുളഭോക്താക്കളുമായുള്ള സഹകരണം വര്‍ധിപ്പിക്കല്‍. 4. മനുഷ്യ വിഭവ വികസനത്തില്‍ സഹകരണത്തിനുള്ള കൈമാറ്റ പദ്ധതികള്‍ സ്ഥാപിക്കല്‍. 5. ഇരുവശത്തേക്കുമുള്ള വിനോദസഞ്ചാരത്തിന്റെ പ്രചാരണത്തിനായി ടൂര്‍ ഓപ്പറേറ്റര്‍മാര്‍, മാധ്യമങ്ങള്‍ എന്നിവരുടെ പരസ്പരസന്ദര്‍ശനം. 6. പ്രചാരണം, വിപണനം, ലക്ഷ്യസ്ഥാന വികസനം, മാനേജ്‌മെന്റ് എന്നീ മേഖലകളിലെ അനുഭവങ്ങളുടെ കൈമാറ്റം. 7. ഇരു രാജ്യങ്ങളിലെയും വാണിജ്യമേളകളിലും പ്രദര്‍ശനങ്ങളിലും പങ്കാളിത്തമുറപ്പാക്കല്‍. യോജിച്ച് പ്രവര്‍ത്തിക്കുന്ന വിവിധ ബഹുരാഷ്ട്ര വേദികളിലും, ആഗോളപ്രശ്‌നങ്ങളിലും സമാന കാഴ്ചപ്പാടുകള്‍ രൂപപ്പെടുത്താനാകുംവിധം ഇരു രാജ്യങ്ങളും ഊഷ്മള സൗഹാര്‍ദ്ദം വച്ചുപുലര്‍ത്തുന്നു.
പടിഞ്ഞാറന്‍ സമര്‍പ്പിത ചരക്ക് ഇടനാഴിയുടെ ന്യൂ റെവാരി-ന്യൂ മാദാര്‍ സെക്ഷന്‍ പ്രധാനമന്ത്രി ജനുവരി 7 ന് രാജ്യത്തിന് സമര്‍പ്പിക്കും

പടിഞ്ഞാറന്‍ സമര്‍പ്പിത ചരക്ക് ഇടനാഴിയുടെ 306 കിലോമീറ്റര്‍ നീളമുള്ള ന്യൂ റെവാരി-ന്യൂ മാദാര്‍ സെക്ഷന്‍ പ്രധാനമന്ത്രി ശ്രീ. നരേന്ദ്ര മോദി ജനുവരി 7 ന് രാജ്യത്തിന് സമര്‍പ്പിക്കും. ഈ മാസം ഏഴിന് രാവിലെ 11 മണിക്ക് വീഡിയോ കോണ്‍ഫറന്‍സ് വഴിയാണ് ഉദ്ഘാടനം. ന്യൂ അതേലിയില്‍ നിന്ന് ന്യൂ കിഷന്‍ഗഢ് വരെ സര്‍വീസ് നടത്തുന്ന 1.5 കി മീ നീളമുള്ള, ഇലക്ട്രിക് ട്രാക്ഷനോടു കൂടിയ ലോകത്തെ ആദ്യ ഡബിള്‍ സ്റ്റാക്ക് ലോംഗ് ഹോള്‍ കണ്ടെയ്‌നര്‍് ട്രെയിനും അദ്ദേഹം ഫ്‌ളാഗ് ഓഫ് ചെയ്യും. പടിഞ്ഞാറന്‍ സമര്‍പ്പിത ചരക്ക് ഇടനാഴിയുടെ ന്യൂ റെവാരി- ന്യൂ മാദാര്‍ ഭാഗം ഹരിയാന, (മഹേന്ദ്രഗഢ്, റെവാരി ജില്ലകളില്‍ നിന്ന് ഏകദേശം 79 കിലോ മീറ്റര്‍), രാജസ്ഥാന്‍ (ജയ്പൂര്‍, അജ്മീര്‍, സിഖാര്‍, നഗൗര്‍, ആല്‍വാര്‍ ജില്ലകളില്‍ നിന്ന് ഏകദേശം 227 കിലോമീറ്റര്‍) എന്നിവിടങ്ങളിലാണ് സ്ഥിതി ചെയ്യുന്നത്. ഇതില്‍ പുതുതായി നിര്‍മിച്ച 9 ഡി.എഫ്.സി സ്റ്റേഷനുകളുണ്ട്. രാജസ്ഥാന്‍, ഹരിയാന സംസ്ഥാനങ്ങളിലെ റെവാരി, മാനേസര്‍, നര്‍നൗള്‍, ഫുലേര, കിഷന്‍ഗഢ്് പ്രദേശങ്ങള്‍ക്ക് ഈ ഇടനാഴി ഉപകാരപ്രദമാകും. ഒപ്പം കത്വാസിലെ കോണ്‍കോറിന്റെ കണ്ടെയ്‌നര്‍ ഡിപ്പോയുടെ ഉപയോഗം കൂടുതല്‍ ഫലപ്രദമാകുകയും ചെയ്യും. ഗുജറാത്തിലെ കണ്ട്‌ല, പിപാവാവ്, മുന്ദ്ര, ദഹേജ് എന്നിവയുടെ പശ്ചിമ പ്രദേശങ്ങള്‍ക്ക് മികച്ച രീതിയിലുള്ള കണക്ടിവിറ്റിയും ഈ ഭാഗം ഉറപ്പു വരുത്തുന്നു. ഡബിള്‍ സ്റ്റാക്ക് ലോംഗ് ഹോള്‍ കണ്ടെയ്നര്‍ ട്രെയിന്‍ പരമാവധി സാമഗ്രികള്‍ കയറ്റാനുള്ള സൗകര്യത്തോട് കൂടിയതാകും. നിലവില്‍ ഇന്ത്യന്‍ റെയില്‍വേക്ക് കീഴില്‍ സേവനം നടത്തുന്ന ട്രെയിനുകളുടെ നാലിരട്ടി കണ്ടെയ്‌നര്‍ യൂണിറ്റുകള്‍ ഇതിന് വഹിക്കാനാകും.
ശ്രീദുര്‍ഗ്ഗ സപ്താഷ്ടമിയുടെ സചിത്ര പതിപ്പ് പ്രധാനമന്ത്രി പുറത്തിറക്കി.

ദുര്‍ഗ്ഗാദേവിയുടെ മഹിമ വ്യക്തമാക്കുന്ന ശ്രീദുര്‍ഗ്ഗ സപ്താഷ്ടമിയുടെ സചിത്ര പതിപ്പ് പ്രധാനമന്ത്രി ശ്രീ. നരേന്ദ്ര മോദി പ്രകാശനം ചെയ്തു. രാജസ്ഥാനില്‍ നിന്നുള്ള ഗവേഷകനും പണ്ഡിതനുമായ ഡോ. സന്ദീപ് ജോഷിയാണ് പുസ്തകം സമാഹരിച്ചിട്ടുള്ളത്. ഇന്ത്യയുടെ പൈതൃകം പ്രമാണമാക്കുന്ന ഈ കൃതിയ്ക്ക് ഡോ.സന്ദീപ് ജോഷിയെ പ്രധാനമന്ത്രി അഭിനന്ദിച്ചു.